  Майя Бывальцева 30–31 пӧсьтолэзе Вотка ёросын элькунысь ужась удмурт егитъёс понна туризмъя ньылетӥез «Юр-яр» фестиваль ортчоз. Со улсын ӵошатсконъёсын вормисьёслы палаткаос но кӧлон мешокъёс кузьмалозы. Иворъёсъя «Удмуртия» агентстволы со сярысь вераз удмурт егитъёслэн «Шунды» огазеяськонзылэн кивалтӥсез Ольга Тронина. «Татчы ужась удмурт егитъёсты ӧтиськомы. Турмаршрут луоз, сиён пӧран, бивуакъёсты эскерон луоз, видеороликъёсын конкурс, визитка, удмурт кылын туристической кырӟанъёс, футбол… Пуштросаз валтӥсез — ужась удмурт егитъёсты огазеян, люкан. Милям «Шундыын» трос олокыӵе но ӵектосъёсмы — тросгес бадӟым классын дышетскисьёслы, нылпиослы, нош таиз вот ужась егитъёс понна одӥгез гинэ ӵектосмы ай, кудӥз ужа, улэ, шока туннэ нуналлы. Соос отын озьы ик ог-огенызы тодматско, верасько», — вераз Тронина. Ужрад егитъёс пӧлын туризмез, сэзь шутэтсконэз вӧлмытон, ужась егитъёслэсь ваньмон дырзэс радъянын выль амалъёслы юрттон, удмурт кылэз вӧлмытон вылысь радъяське. Туризмъя «Юр-яр» фестиваль Вотка ёросын кыкетӥзэ ортчоз ни. Ольга Трониналэн верамезъя, интыяськемезъя со туж умой — отчы котькытысь лыктыны каньыл. 27-тӥ пӧсьтолэзьлы 4 командаос вазиськизы ни, куриськонъёсты сётыны бер ӧвӧл на 28-тӥ пӧсьтолэзе но. Радъясьёс 80 пала адямиез возьмало. Тегъёс: Туризм егитъёс Удмуртия удмуртъёс Воткаёрос  